I de kommende uger er optagelserne til TV 2-thrilleren, Oxen, i gang. Der filmes både i Frederikshavn samt andre steder i Nordjylland. Banegården i Frederikshavn er derfor tirsdag formiddag omdannet til et filmset. - Det er virkelig en følelse af at komme tilbage. Hjem til Frederikshavn, siger Jacob Lohmann, som spiller seriens hovedrolle, som den tidligere jægersoldat Niels Oxen. Han var også en af de gennemgående karakterer, da der for nogle år siden blev optaget to sæsoner af serien, Norskov, i Frederikshavn. - Vi bor nede på Hotel Jutlandia ved Camilla Frost. Hun havde stillet min yndlingsøl i hele verden, en Væltepeter, frem og skrevet en seddel, hvor der stod "velkommen hjem, Jacob". Det er skønt at være her igen og få noget frederikshavnsk blæst i ansigtet, siger Jacob Lohmann. Roman-forfatteren gæstede filmsettet Oxen, som er baseret på Jens Henrik Jensens bestsellerserie om Niels Oxen, får premiere på TV 2 til næste år. Forfatteren gæstede tirsdag filmsettet i Frederikshavn. - Jeg bliver helt nervøs, når han er der, for jeg tænker, at det er vildt, at han har skrevet noget og haft en klar vision, og så skal man stå der og prøve at forløse det. Jeg har sådan lyst til at spørge. Er du okay? Skuffer vi dig? siger Josephine Park, som spiller rollen som PET-agenten Margrethe Franck. TV-serien er skrevet ud fra Jens Henrik Jensen første roman i serien, De hængte hunde. Den udkom i 2012. I øjeblikket er han i gang med at skrive den sjette roman om Niels Oxen, så det er et hop tilbage til begyndelsen for ham, da han ser med på optagelserne i Frederikshavn. - Jeg er på en måde gæst i mit eget univers. Jeg er spændt på, hvordan de får transformeret min historie over på et andet medie, og jeg er vel bare meget nysgerrig, siger Jens Henrik Jensen. Lohmann: - Oxen er en fed rolle Det store filmhold på 70 mand laver optagelser i Frederikshavn og Nordjylland de næste fire uger. Herefter skal der også optages på Fyn og i København. I alt er der 70 optagedage til thrilleren med og om Niels Oxens kamp mod indre dæmoner og jagten på retfærdighed. - Det er en fed rolle. En fed og kompleks rolle om en mand, der er vokset op i militæret og har en stor karriere i militæret og som pludselig mister alt og flytter ud i skoven, fortæller Jacob Lohmann. Tirsdagens optagelser i Frederikshavn var 20. optagedag, så der er et stykke vej endnu, inden optagelserne bliver til en tv-serie på seks afsnit. - Jeg glæder mig allermest til at se, hvordan det lykkes Jacob Lohmann at formidle Oxens karakter, for det er ham, som er den store bærende karakter, og jeg er vanvittigt spændt på det udtryk, siger Jens Henrik Jensen.

Referat:
Et stort film-setup er i disse dage rykket ind i Frederikshavn. Byen er nemlig igen hjemsted for en stor dansk fiktionsserie.